钦定古今图书集成/方舆汇编/职方典/第1428卷 > 《江东书院记》毛基
## 钦定古今图书集成/方舆汇编/职方典/第1428卷 > 《江东书院记》毛基

“余所居湫隘，每读书则机纺之声盈耳，绝不静思，得
洒然空旷一宇，为寄适之地，除耳目俗哗，以自放于
道德之场，以养吾心焉。”乃度地于江之东。江东限以
溪山，地势不广，且聚落店肆，比比皆是。惟于灵山之
侧，四顾环视，乔木修竹，光风四泛，纤尘不惊。冬日之
阳，夏日之阴，幅巾逍遥，挟册其间，颇为胜概，遂决意
而筑室焉。经之营之，将周岁而始克就绪。堂之前治
一小圃，畹蔬蹊果，花木杂植。中凿一池，其圆如月，复
疏一沟于其右以泄其水，委蛇以达于江而注之海东篱之下有丛菊焉。西有隙地，种竹数枝，望之苍翠
而森秀，又有梅数本参立乎前后。四时之中，物之生
意皆无尽藏，真读书乐地也。于是合而名之曰“江东
书院。”区而别之：中曰“来薰”，涤尘襟也；西曰“拂云”，耸清
操也；东曰“待月”，遣逸兴也；北曰“履斋”，即退而省其私
之所也。客有过余曰：“前辈有为双槐堂，有为桂山堂，
皆托物以命名也。子之堂有奇花异木，凡士之有志
于功名者，莫不借此以寓意，子何不以是名之？”余谢
之曰：“昭昭者易晦，隐隐者必新。苟不隆其实，而欲慕
其名，君子耻之。若子所喻，非余之所敢知也。来阜物
之薰风，坚拂云之劲节，赏月中之仙桂，坐对圣贤，欣
然若有所得，浩乎如有所充。退而修省其操履，仰不
愧，俯不怍，视履考祥，天爵既修，人爵从之矣。斯堂之
名，当因人而愈显，物岂能名之哉？”客曰“唯唯。”既退，余
辄记其大略，以告来者。“嘉定十四年辛巳夏五月上
澣记。”